LĒMUMA PROJEKTS

2024.gada \_\_.decembrī Lēmums Nr. \_\_\_\_

**Par atļauju Valērijam Golubevam savienot amatus**

Pamatojoties uz Pašvaldību likuma 10.panta pirmās daļas 21.punktu, likuma “Par interešu konflikta novēršanu valsts amatpersonu darbībā” 4.panta otro daļu, 6.panta otro daļu, 7.panta ceturtās daļas 2.punkta a)apakšpunktu, 8.1 panta piektās daļas 1. un 2.punktu,

ņemot vērā, ka saskaņā ar SIA „Daugavpils satiksme” 2024.gada 22.novembra ārkārtas dalībnieku sapulces protokola Nr.8/2024 3.punktu V.Golubevs ir ievēlēts SIA „Daugavpils satiksme” padomes locekļa amatā; amatu uz pilnvarojuma līguma pamata sāks pildīt ar 2025.gada 1.janvāri un pildīs līdz brīdim, kad nominācijas procesa ietvaros SIA „Daugavpils satiksme” padomes locekļa amatā iecels šo personu vai citu kandidātu,

izskatot Valērija Golubeva 2024.gada 4.decembra iesniegumu ar lūgumu atļaut savienot amatus,

ņemot vērā, ka:

- V.Golubevs pilda vadītāja amatu Daugavpils valstspilsētas pašvaldības iestādē “Komunālās saimniecības pārvalde” (turpmāk – Iestāde), tā pienākums ir vadīt, organizēt Iestādesdarbu saskaņā ar normatīvajiem aktiem, Iestādes nolikumu, domes lēmumiem un darba līgumu. Savukārt saskaņā ar Iestādes nolikumu (apstiprināts ar Daugavpils domes 17.03.2011. lēmumu Nr.107) Iestādes galvenie uzdevumi ir:

1. piedalīties vienotas politikas izstrādē pilsētas ielu infrastruktūras, vides aizsardzības, administratīvās teritorijas labiekārtošanas un sanitārās tīrības jomā, nodrošinot tās realizāciju un pastāvīgi to pilnveidojot;

2. organizēt pašvaldības noslēgto deleģēšanas līgumu izpildes kontroli;

3. īstenot vides aizsardzības, pilsētas ielu infrastruktūras labiekārtošanas un sanitārās tīrības pasākumus;

4. nodrošināt un organizēt administratīvās teritorijas labiekārtošanu, sanitāro tīrību, ielu, tiltu, ceļu, laukumu, parku, skvēru, zaļo zonu ierīkošanu un uzturēšanu, atkritumu savākšanu un izvešanu, kapsētu un dzīvnieku apbedīšanas vietu izveidošanu un uzturēšanu, piedalīties pretplūdu pasākumu plāna izstrādē;

5. sagatavot un iesniegt valsts akciju sabiedrībai “Latvijas Valsts ceļi” dokumentus pašvaldības ceļu un ielu reģistrācijai un uzskaitei;

6. organizēt satiksmes infrastruktūras objektu apsekošanu, uzturēšanu, projektēšanu un būvniecību, luksoforu sistēmas uzturēšanu, koordinēt satiksmes organizācijas un satiksmes drošības jautājumus;

7. nodrošināt mērķdotāciju pašvaldību autoceļiem (ielām) uzskaiti, pašvaldību ceļu fonda mērķdotācijas līdzekļu racionālu izlietošanu, izstrādāt ceļu un ielu fondu vidējā termiņa programmu (trijiem gadiem) un iesniegt to apstiprināšanai Pašvaldībā;

8. izstrādāt un iesniegt Pašvaldībā priekšlikumus par pilsētas labiekārtošanas, vides aizsardzības un ielu infrastruktūras attīstības virzieniem un šiem nolūkiem nepieciešamajiem finanšu līdzekļiem, to iespējamiem avotiem;

9. izstrādāt satiksmes infrastruktūras objektu uzturēšanas, projektēšanas un būvniecības programmas, organizēt satiksmes infrastruktūras objektu uzturēšanu, projektēšanu un būvniecību atbilstoši paredzētajam finansējumam, nodrošināt veikto darbu kvalitātes kontroli;

10. organizēt pilsētas publiskā lietošanā esošo objektu- ielu (sarkano līniju robežās), laukumu un skvēru seguma aizsardzības un atjaunošanas pasākumus;

11. organizēt racionālu tiltu, satiksmes pārvadu elementu un citu satiksmes infrastruktūras objektu apsaimniekošanu;

12. veidot vienotu, ar citām atbildīgajām institūcijām saskaņotu politiku satiksmes organizācijas un satiksmes drošības pasākumu realizēšanā un uzlabošanā pilsētā;

13. veikt ielu tīkla kompleksu apsekošanu saistībā ar satiksmes organizāciju un satiksmes drošību, kā arī izvērtēt un kontrolēt ceļu drošības audita ieteikumu izpildi;

- atbilstoši Publiskas personas kapitāla daļu un kapitālsabiedrību pārvaldības likuma 107.pantam padome ir sabiedrības pārraudzības institūcija, kas pārstāv akcionāru intereses sapulču starplaikā un pārrauga valdes darbību. Padomes uzdevumi ir šādi:

1) ievēlēt un atsaukt valdes priekšsēdētāju un valdes locekļus;

2) noteikt valdes locekļu atlīdzību;

3) apstiprināt vidēja termiņa darbības stratēģiju un uzraudzīt tās īstenošanu;

4) pastāvīgi uzraudzīt, lai sabiedrības lietas tiktu kārtotas saskaņā ar normatīvo tiesību aktu, sabiedrības statūtu, akcionāru sapulces lēmumu prasībām;

5) izskatīt sabiedrības gada pārskatu, valdes ziņojumu un valdes priekšlikumus par peļņas izlietošanu, sagatavot par tiem padomes ziņojumu un iesniegt tos akcionāru sapulcei;

6) pārstāvēt sabiedrību tiesā visās sabiedrības celtajās prasībās pret valdes locekļiem un valdes locekļu celtajās prasībās pret sabiedrību;

7) apstiprināt darījuma slēgšanu starp sabiedrību un valdes locekli vai revidentu;

8) iepriekš izskatīt visus jautājumus, kas ir akcionāra vai akcionāru sapulces kompetencē vai kas pēc valdes vai padomes locekļu ierosinājuma ieteikti izskatīšanai akcionāru sapulcē, un sniegt atzinumu par tiem;

9) sniegt akcionāram priekšlikumus par sabiedrības darbības uzlabošanu;

10) apstiprināt ikgadējo budžetu un uzraudzīt tā izpildi;

11) uzraudzīt iekšējās kontroles un risku pārvaldības sistēmu darbību, pārskatīt to atbilstību un efektivitāti;

12) apstiprināt būtiskākās politikas, kurās definēti sabiedrības darbības principi attiecībā uz risku pārvaldību, interešu konflikta novēršanu, korupcijas apkarošanu, korporatīvo pārvaldību un citiem jautājumiem;

13) veikt padomes darba ikgadējo pašvērtējumu;

konstatējot, ka amatu savienošana neradīs interešu konfliktu, nebūs pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai,

**Daugavpils valstspilsētas pašvaldības dome nolemj**:

Atļaut Valērijam Golubevam savienot vadītāja amatu Daugavpils valstspilsētas pašvaldības iestādē “Komunālās saimniecības pārvalde” (reģ. Nr.90009547852, juridiskā adrese: Saules iela 5A, Daugavpils, LV-5401) ar padomes locekļa amatu SIA „Daugavpils satiksme” (reģ.Nr. 41503002269, juridiskā adrese: 18. novembra iela 183, Daugavpils, LV-5417) līdz brīdim, kad nominācijas procesa ietvaros SIA „Daugavpils satiksme” padomes locekļa amatā iecels šo personu vai citu kandidātu.

Daugavpils valstspilsētas pašvaldības

domes priekšsēdētājs A.Elksniņš